ಮಂಗೋಲ್ಪುರಿ ʼಮೆಹಂದಿʼ ಕಹಾನಿ: ಮಾಸ್ಕ್ ಹಾಕದೆ ಬರೋಬ್ಬರಿ ʼ400 ಮಂದಿʼ ಭಾಗಿ, ಪ್ರಕರಣ ದಾಖಲು..! ದೆಹಲಿ: ಕೊರೊನಾ ಅನ್ನೋ ಹೆಮ್ಮಾರಿ ಇಡೀ ವಿಶ್ವವನ್ನೇ ನಲುಗಿಸುತ್ತಿದೆ. ಅದ್ರಂತೆ ರಾಷ್ಟ್ರ ರಾಜಧಾನಿ ದೆಹಲಿಯಲ್ಲಿ ಎಲ್ಲೇ ಮೀರಿ ಅಟ್ಟಹಾಸ ಮೆರೆಯುತ್ತಿದೆ. ಹಾಗಾಗಿನೇ ದೆಹಲಿ ಸರ್ಕಾರ ಕೋವಿಡ್ ಆಧಾರಿತ ಕಟ್ಟುನಿಟ್ಟಿನ ಕ್ರಮಗಳನ್ನ ಕೈಗೊಂಡಿದ್ದು, ಕೊರೊನಾಗೆ ಕಡಿವಾಣ ಹಾಕಲು ಹರಸಾಹಸ ಮಾಡ್ತಿದೆ. ಪರಿಸ್ಥಿತಿ ಈಗಿರುವಾಗ ಮಂಗೋಲ್ಪುರಿಯಲ್ಲಿ ಕುಟುಂಬವೊಂದು ಕೋವಿಡ್ ಮಾರ್ಗಸೂಚಿಗಳನ್ನ ಗಾಳಿಗೆ ತೂರಿ, ಅದ್ಧೂರಿಯಾಗಿ ಮದುವೆ ಮೆಹಂದಿ ಶಾಸ್ತ್ರವನ್ನ ನೆರವೇರಿಸ್ತಿತ್ತು. ಇದು ಪೊಲೀಸರ ಕಿವಿಗೆ ಬಿದ್ದಿದ್ದೇ ವರನ ತಂದೆ ಸೇರಿ ಟೆಂಟ್ ಹೌಸ್ ಮಾಲೀಕರ ವಿರುದ್ಧ ಕೇಸ್ ಜಡಿದಿದ್ದಾರೆ. ಹೌದು, ಮಂಗೋಲ್ಪುರಿ ಪ್ರದೇಶದಲ್ಲಿ ಕೋವಿಡ್ ಮಾರ್ಗಸೂಚಿಗಳನ್ನು ಉಲ್ಲಂಘಿಸಿ ಮೆಹಂದಿ ಸಮಾರಂಭ ಆಯೋಜಿಸಿದ್ದ ತಂದೆ ಮತ್ತು ಟೆಂಟ್ ಹೌಸ್ ಮಾಲೀಕರ ವಿರುದ್ಧ ಪ್ರಕರಣ ದಾಖಲಿಸಲಾಗಿದೆ. ಸರ್ಕಾರದ ಆದೇಶ ಮತ್ತು ಸಾಂಕ್ರಾಮಿಕ ರೋಗಗಳ ಕಾಯ್ದೆ ಉಲ್ಲಂಘನೆಯಡಿ ಪೊಲೀಸರು ಪ್ರಕರಣ ದಾಖಲಿಸಿಕೊಂಡಿದ್ದು, ಸುಮಾರು 400 ಮಂದಿ ಕಾರ್ಯಕ್ರಮದಲ್ಲಿ ಪಾಲ್ಗೊಂಡಿದ್ದರು ಎಂದು ತಿಳಿದು ಬಂದಿದೆ. ಅದ್ರಂತೆ, ಪೊಲೀಸರು ಪ್ರಕರಣ ದಾಖಲಿಸಿಕೊಂಡು ತನಿಖೆ ನಡೆಸುತ್ತಿದ್ದಾರೆ. ಶುಕ್ರವಾರ ರಾತ್ರಿ ಮಂಗೋಲ್ ಪುರಿ ಪೊಲೀಸ್ ಠಾಣೆಯಲ್ಲಿ ಎಸ್ ಐ ಸತೀಶ್ ಕುಮಾರ್ ಅವರು ಇತರ ಪೊಲೀಸರೊಂದಿಗೆ ಗಸ್ತು ತಿರುಗುತ್ತಿದ್ದರು. ಪಿತಾಂಪುರ ರಸ್ತೆ ನಂ42ರ ಒಂದು ಬೃಹತ್ ಟೆಂಟ್ ಕಾಣಿಸಿಕೊಂಡಿದೆ. ಇದೇನು ಅಂತಾ ಒಳಹೋಗಿ ನೋಡಿದಾಗ, ಟ್ಯಾಂಕ್ ರೋಡ್ ನಿವಾಸಿ ದೀಪಕ್ ಕುಮಾರ್ ಅವರ ಮಗನ ಮದುವೆಗೂ ಮುನ್ನ ಮೆಹಂದಿ ಕಾರ್ಯಕ್ರಮ ನಡೆಯುತ್ತಿತ್ತು. ಸಮಾರಂಭದಲ್ಲಿ ಸುಮಾರು 400 ಮಂದಿ ಮಾಸ್ಕ್ ಧರಿಸದೇ ಇದ್ದರು. ಸಮಾರಂಭದಲ್ಲಿ ಸಾಮಾಜಿಕ ಅಂತರದ ನಿಯಮಗಳು ಸಹ ಪಾಲನೆಯಾಗಿಲ್ಲ. ಅಲ್ಲಿ ಟೆಂಟ್ ಮಾಲೀಕ ನವೀನ್ʼನನ್ನ ಪೊಲೀಸರು ಪತ್ತೆ ಹಚ್ಚಿ, ಅಲ್ಲಿ ಪೊಲೀಸರು ದಾಖಲೆಗಳನ್ನ ಕೇಳಿದ್ದಾರೆ. ನವೀನ್ ಪೊಲೀಸರಿಗೆ ಯಾವುದೇ ದಾಖಲೆಗಳನ್ನ ತೋರಿಸಲಿಲ್ಲ. ತನಿಖೆಯ ವೇಳೆ ಪೊಲೀಸರಿಗೆ ಡಿಡಿಎ ನವೆಂಬರ್ 18 ಮತ್ತು 19ರಂದು ಈ ಕಾರ್ಯಕ್ರಮ ನಡೆಸಲು ಅನುಮತಿ ನೀಡಿದೆ ಎಂದು ತಿಳಿದು ಬಂದಿದೆ. ಆದರೆ ನವೆಂಬರ್ 20ರಂದು ಬುಕ್ಕಿಂಗ್ ಇರಲಿಲ್ಲ. ಟೆಂಟ್ ಮಾಲೀಕರು ಯಾವುದೇ ಅನುಮತಿ ಇಲ್ಲದೆ ಈ ಕಾರ್ಯಕ್ರಮವನ್ನ ಆಯೋಜಿಸುತ್ತಿದ್ದರು. ಶನಿವಾರ ಡಿಡಿಎ ಅಧಿಕಾರಿಯ ದೂರಿನ ಮೇರೆಗೆ ಪೊಲೀಸರು ನವೀನ್ ಮತ್ತು ದೀಪಕ್ ಕುಮಾರ್ ವಿರುದ್ಧ ಪ್ರಕರಣ ದಾಖಲಿಸಿಕೊಂಡು ತನಿಖೆ ಆರಂಭಿಸಿದ್ದಾರೆ.